CELEX: 32011D0089
Language: hu
Date: 2011-02-08 00:00:00
Title: 2011/89/EU: A Bizottság határozata ( 2011. február 8. ) a Q-lázzal kapcsolatos vizsgálatok céljából Hollandia számára nyújtott uniós pénzügyi hozzájárulásról (az értesítés a C(2011) 554. számú dokumentummal történt)

9.2.2011   
            
            
               HU
            
            
               Az Európai Unió Hivatalos Lapja
            
            
               L 34/72
            
         A BIZOTTSÁG HATÁROZATA
   (2011. február 8.)
   a Q-lázzal kapcsolatos vizsgálatok céljából Hollandia számára nyújtott uniós pénzügyi hozzájárulásról
   (az értesítés a C(2011) 554. számú dokumentummal történt)
   (Csak a holland nyelvű változat hiteles)
   (2011/89/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 23. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) (a továbbiakban: költségvetési rendelet) és különösen annak 75. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendeletre (3) (a továbbiakban: végrehajtási szabályok) és különösen annak 90. cikkére,
   mivel:
   
               (1)
            
            
               A költségvetési rendelet 75. cikkének és a végrehajtási szabályok 90. cikke (1) bekezdésének megfelelően az intézmény vagy az intézmény által ráruházott hatáskörökkel rendelkező hatóságok által elfogadott finanszírozási határozatnak – amely meghatározza a költségvetésből fedezett kiadásokkal járó tevékenység lényeges elemeit – meg kell előznie az Európai Unió költségvetéséből a kiadásokra vállalt kötelezettségeket.
            
         
               (2)
            
            
               A Q-láz erősen fertőző zoonotikus betegség, amelyet a Coxiella burnetii nevű – a világ csaknem minden országában gyakran előforduló – kórokozó idéz elő. A kórokozót számos házi- és vadon élő állat hordozhatja, de elsősorban szarvasmarhákban, kecskékben és juhokban fordul elő.
            
         
               (3)
            
            
               Az állatoknál előforduló Q-láz bejelentésére vagy ellenőrzésére vonatkozóan nincsenek összehangolt uniós szabályok. A járványvédelmi intézkedésekre rendszerint nemzeti vagy regionális szinten, vagy adott esetben az érintett gazdaság szintjén kerül sor.
            
         
               (4)
            
            
               Az EFSA 2010. április 27-i véleménye (4) szerint az EU tagállamaiban a Q-láz összességében csak korlátozott hatást gyakorol az emberek és a háziasított kérődzők egészségére. Egyes járványügyi körülmények fennállása esetén és bizonyos kockázati csoportok vonatkozásában azonban jelentős lehet a közegészségre – és ezáltal egyúttal a társadalomra és/vagy a gazdaságra – gyakorolt hatás.
            
         
               (5)
            
            
               2008-ban és 2009-ben Hollandiában jelentősen nőtt az emberek körében előforduló Q-láz eseteinek száma, amelyek közül több halált is okozott. A járványügyi vizsgálatok összefüggést mutattak ki a nagy kecsketejtermelő gazdaságokkal az adott területen, ahol a tejtermelés e típusa az elmúlt évtizedben gyors fejlődésen ment keresztül. Az EFSA fent említett véleménye azonban kiemelte, hogy az állatállomány körében 2005-ben tapasztalt klinikai problémák felmerülésének, valamint az emberi megbetegedések 2007-ben regisztrált növekedésének pontos okai még mindig tisztázatlanok.
            
         
               (6)
            
            
               2010. március 24-én a holland Mezőgazdasági, Természetvédelmi és Élelmiszerminőségi Minisztérium kérelmet terjesztett elő a 2009/470/EK határozat alapján, a betegség dinamikájával, valamint a háziasított kérődzőkre alkalmazható esetleges szabályozó intézkedések (például a kecskék oltása) hatékonyságával kapcsolatos műszaki és tudományos vizsgálatok társfinanszírozása iránt.
            
         
               (7)
            
            
               A Hollandia társfinanszírozás iránti kérelmének tárgyát képező vizsgálatok egyebek mellett a következő témakörökre irányulnak: i. a Coxiella burnetii különböző hollandiai állatfajokban előforduló, egymástól eltérő genotípusainak jellemzése, és az ezek virulenciája közötti esetleges különbségek; ii. a vemhes és a nem vemhes kecskékben előforduló Coxiella burnetii patogenitása; iii. a Coxiella burnetii túlélőképessége trágyában; valamint iv. megfelelő fertőtlenítő eszközök.
            
         
               (8)
            
            
               A 2009/470/EK határozat 22. cikke értelmében az Unió végrehajthatja az uniós állat-egészségügyi jogszabályoknak és az azokkal kapcsolatos állatorvosi oktatásnak és képzésnek a továbbfejlesztéséhez szükséges műszaki és tudományos intézkedéseket, vagy segítséget nyújthat a tagállamoknak vagy nemzetközi szervezeteknek az ilyen intézkedések végrehajtásában.
            
         
               (9)
            
            
               Hollandiának pénzügyi hozzájárulást kell nyújtani a Q-lázzal kapcsolatos vizsgálatokhoz, mivel ezek eredményei olyan új felismerésekhez vezethetnek, amelyek – elsősorban a betegség nyomon követésével és bejelentésével kapcsolatos összehangolt szabályok esetleges elfogadására tekintettel – hozzájárulhatnak az uniós állat-egészségügyi jogszabályok esetleges jövőbeli továbbfejlesztéséhez.
            
         
               (10)
            
            
               A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (5) értelmében az állat-egészségügyi intézkedéseket az Európai Mezőgazdasági Garanciaalapból kell finanszírozni. Pénzügyi ellenőrzés céljából az említett rendelet 9., 36. és 37. cikkét kell alkalmazni.
            
         
               (11)
            
            
               A pénzügyi hozzájárulás kifizetésének feltétele az, hogy a tervezett vizsgálatokat ténylegesen végrehajtsák, és a hatóságok valamennyi szükséges információt a Bizottság rendelkezésére bocsássák.
            
         
               (12)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   (1)   Az Unió pénzügyi támogatást nyújt Hollandiának a mellékletben összefoglalt, a Q-lázzal kapcsolatos vizsgálatok céljára. Ez a határozat a költségvetési rendelet 75. cikke értelmében vett finanszírozási határozatnak minősül.
   (2)   A következő feltételeknek kell teljesülniük:
   
               a)
            
            
               a vizsgálatok eredményeit a Bizottság és valamennyi tagállam rendelkezésére kell bocsátani, és be kell mutatni az Élelmiszerlánc- és Állategészségügyi Állandó Bizottságnak;
            
         
               b)
            
            
               Hollandiának legkésőbb 2012. március 31-ig végleges műszaki és pénzügyi jelentést kell benyújtania a Bizottsághoz, a pénzügyi jelentéshez bizonyító okmányokat kell mellékelnie a felmerült költségekről és az elért eredményekről.
            
         2. cikk
   (1)   Az 1. cikk (1) bekezdésében említett munkával kapcsolatban felmerülő költségekre az ezzel a határozattal engedélyezett hozzájárulás maximális összege 500 000 EUR, amelyet az Európai Unió 2011. évi általános költségvetésének alábbi költségvetési tételéből kell finanszírozni:
   
               —
            
            
               17 04 02 01. költségvetési tétel: 500 000 EUR.
            
         (2)   Az uniós pénzügyi támogatás folyósítására az 1. cikk (2) bekezdésének b) pontjában említett jelentések és bizonyító okmányok bemutatását követően kerül sor.
   3. cikk
   Ennek a határozatnak Hollandia a címzettje.
   
      Kelt Brüsszelben, 2011. február 8-án.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 155., 2009.6.18., 30. o.
   
      (2)  HL L 248., 2002.9.16., 1. o.
   
      (3)  HL L 357., 2002.12.31., 1. o.
   
      (4)  Az EFSA állat-egészségügyi és állatjólléti tudományos testületének tudományos véleménye a Q-lázról, EFSA Journal 2010; 8(5):1595. [114 o.]. doi:10.2903/j.efsa.2010.159
   
      (5)  HL L 209., 2005.8.11., 1. o.
   
      MELLÉKLET
      
         Az 1. cikk (1) bekezdésében említett, a Q-láz epidemiológiájára, valamint a háziasított kérődzőkre alkalmazható esetleges szabályozó intézkedések hatékonyságára vonatkozó műszaki és tudományos vizsgálatok leírása
      
      
                  1. projekt
               
               
                  :
               
               
                  „A kecskéknél előforduló Q-láz” elnevezésű projekt a C. burnetii kitenyésztésére és a C. burnetii Hollandiában fellelhető, különböző genotípusainak jellemzésére terjed ki. Tárgyát képezi továbbá a C. burnetii trágyában történő túlélése, a különböző fertőzési útvonalak, az immunitás kialakulása, a vemhes és a nem vemhes kecskékben előforduló C. burnetii elpusztulása, valamint a C. burnetii patogenezisével kapcsolatos általános információk.
               
            
                  2. projekt
               
               
                  :
               
               
                  „A kecskékben előforduló C. burnetii törzsek virulenciájának értékelése” nevű projekt azt a kérdést vizsgálja, hogy a kecskékben előforduló jelenlegi hollandiai törzs virulensebb-e más C. burnetii törzseknél.
               
            
                  3. projekt
               
               
                  :
               
               
                  A „Q-láz patogenezise” a kecskéknél előforduló C. burnetii fertőzések patogenezisét tanulmányozza, továbbá vizsgálja a vemhességnek a C. burnetii fertőzések patogenezisében játszott szerepét, a sejtes és humorális immunitás kialakulását, a kecskékben előforduló C. burnetii törzsek fertőzőképessége közötti különbségeket, valamint a természetes fertőzés kiváltotta immunitást. A patogenezis és az állományon belüli továbbterjedés ismerete megkönnyíti a diagnosztikai vizsgálat eredményeinek megértését.
               
            
                  4. projekt
               
               
                  :
               
               
                  „A Q-láz szarvasmarhákban, juhokban, kutyákban és macskákban előforduló törzseinek jegyzéke” elnevezésű projekt a Q-lázban megbetegedett emberek és a lehetséges állati források közötti kapcsolatot vizsgálja. Célja a Q-láz különböző állatfajokban kimutatott törzseinek összehasonlítása az emberekben előforduló törzsekkel. Ez ahhoz szükséges, hogy az emberi fertőzések lehetséges forrásai köréből ki lehessen zárni a tejelő kecskéken kívüli többi állatot.
               
            
                  5. projekt
               
               
                  :
               
               
                  „Az oltás hatékonysága” nevű projekt összehasonlítja a korábban elsősorban Franciaországban végzett, terepen folytatott vizsgálatokat a Hollandiában végzett hasonló, újabb vizsgálatokkal annak érdekében, hogy értékelje a kecskék Q-láz elleni oltásának hatékonyságát.
               
            
                  6. projekt
               
               
                  :
               
               
                  A „megfelelő fertőtlenítő eszközök keresése” elnevezésű projekt arra irányul, hogy azonosítsa a fertőtlenítésre alkalmas termékeket, és megvizsgálja, hogy az olyan anyagok, mint a fa, a szalma, a föld és a trágya, hatékonyan fertőtleníthetők-e. A projekt körébe tartozik: i. a fertőtlenítő termékekkel kapcsolatos feltételek meghatározása; ii. a C. burnetii és a C. burnetii spórák tiszta folyadékokban történő semlegesítése; iii. a C. burnetii és a C. burnetii spórák összetett anyagokban és trágyában történő semlegesítése; valamint iv. a C. burnetii és a C. burnetii spórák összetett felületeken történő semlegesítése.